Presidentti Sauli Niinistö vieraili Wärtsilässä Vaasassa
10. elokuuta 2016 klo 13.15 FLE Standard Time
Tasavallan presidentti Sauli Niinistö seurueineen tutustui Wärtsilän tehtaaseen Vaasassa keskiviikkona 10.8. Wärtsilän konsernijohtaja Jaakko Eskola ja Wärtsilä Finlandin toimitusjohtaja Stefan Damlin ottivat presidentin vastaan yhdessä Vaasan kaupunginjohtaja Tomas Häyryn ja kaupunginvaltuuston puheenjohtaja Joakim Strandin kanssa.
Tehdaskierroksella tuotantojohtaja Juha Päivike kertoi Vaasan seudun pitkästä moottorinvalmistushistoriasta ja Wärtsilän roolista siinä, ja esitteli Wärtsilän toimintaa ja tuotantoa. Presidenttiä kiinnosti erityisesti millä tavalla Wärtsilän tuotteet ja ratkaisut tukevat asiakkaiden liiketoimintaa koko elinkaaren aikana, sekä ympäristömyönteisyys. Hän oli hyvin vaikuttunut moottoreiden koosta ja teknisistä ominaisuuksista sekä korkean osaamisen tasosta Wärtsilässä. Tehdaskierroksen lopuksi hän pääsi näkemään Wärtsilän tuoreimman tuotteen, Wärtsilä V2031SG -moottorin.
Tehdaskierroksen jälkeen presidentti tapasi seudun elinkeinoelämän edustajia lounaan merkeissä Veturitallissa. Lounaspöydässä keskusteltiin mm. Vaasan energiaklusterin yhteistyöstä ja presidentti piti sitä hyvänä esimerkkinä muillekin maakunnille.
– Tämä yhteistyö on ylpeyden aihe koko Suomelle. Wärtsilä tekee huipputeknologiaa 100 tonnin kappaleina ja nämä moottorit ovat kuin taideteoksia, presidentti kiitteli tilaisuuden päätteeksi.